## Rješenje kojim se odbija zahtjev Monike Brzović iz Velike Mlake, rođene 28. siječnja 1970. godine u Splitu za izdavanje ovlaštenja za obavljanje poslova ovlaštenog aktuara

### NN 97/2006 (4.9.2006.), Rješenje kojim se odbija zahtjev Monike Brzović iz Velike Mlake, rođene 28. siječnja 1970. godine u Splitu za izdavanje ovlaštenja za obavljanje poslova ovlaštenog aktuara

# HRVATSKA AGENCIJA ZA NADZOR FINANCIJSKIH USLUGA

**2253**

Na temelju odredbi članka 15. stavak 1. točka 4. alineja 3. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
broj 140/05), te odredbi članka 66. Zakona o osiguranju (»Narodne novine« broj
151/05), Uprava Hrvatske agencije za nadzor financijskih usluga povodom zahtjeva
Monike Brzović iz Velike Mlake, Mateja Basarovića 12, radi davanja ovlaštenja za
obavljanje poslova ovlaštenog aktuara, na sjednici održanoj 31. kolovoza 2006.
godine donijela je

## RJEŠENJE

I. Odbija se zahtjev Monike Brzović iz Velike Mlake, Mateja Basarovića 12,
rođene 28. siječnja 1970. godine u Splitu, za izdavanje ovlaštenja za obavljanje
poslova ovlaštenog aktuara.
II. Ovo rješenje objavit će se u »Narodnim novinama«.

```
Obrazloženje
```

Monika Brzović iz Velike Mlake, Mateja Basarovića 12, rođena 28. siječnja 1970.
godine u Splitu, podnijela je 19. lipnja 2006. godine zahtjev za izdavanje
ovlaštenja za obavljanje poslova ovlaštenog aktuara, sa dokazima propisanim
odredbama članaka 5. i 6. stavak 2. Pravilnika o uvjetima za stjecanje i
provjeru stručnih znanja potrebnih za obavljanje poslova ovlaštenog aktuara
(»Narodne novine« broj 45/06), (dalje u tekstu: Pravilnik), odnosno priložila
je; životopis, ovjerenu presliku domovnice i presliku osobne iskaznice, ovjerenu
presliku diplome Fakulteta za turizam i vanjsku trgovinu Dubrovnik, Sveučilište
u Splitu, potvrdu izdanu od PMF-Matematički odjel Sveučilišta u Zagrebu o
položenim ispitima iz članka 4. stavak 1. točka 1. Pravilnika, potvrdu izdanu od
strane Hrvatskog aktuarskog društva o položenim ispitima iz članka 6. stavak 2.
Pravilnika, dokaze o radnom iskustvu na aktuarskim poslovima i to: izvornik
potvrde UNIQA osiguranje d.d. od 25. svibnja 2006. godine, da je od 1. 9. 2000.
g. do 30. 6. 2002. g. imenovana radila na aktuarskim poslovima u tom društvu za
osiguranje, preslik potvrde Agencije za nadzor mirovinskih fondova i osiguranja,
od 5. 5. 2005. godine, u kojoj se navodi da je imenovana od dana 1. srpnja
2002.g. do dana izdavanja te potvrde obavljala u okviru poslova višeg savjetnika
i pomoćnika direktora u Direkciji za nadzor mirovinskog osiguranja i aktuarske
poslove, a navedena potvrda izdana je u svrhu dokaza o iskustvu imenovane na
aktuarskim poslovima za potrebe dobivanja statusa redovnog člana Hrvatskog
aktuarskog društva, te sadrži izjavu da se u druge svrhe ne može koristiti,
izvornik potvrde od 12. lipnja 2006. godine Hrvatske agencije za nadzor
financijskih usluga, pravnog slijednika Agencije za nadzor mirovinskih fondova i
osiguranja, da je imenovana u razdoblju od 1. 7. 2002. g. do 31. 7. 2005. g.
bila zaposlena u Agenciji za nadzor mirovinskih fondova i osiguranja na
neodređeno vrijeme na radnom mjestu višeg savjetnika i pomoćnika direktora u
Direkciji za nadzor mirovinskog osiguranja, izvornik potvrde Basler životno
osiguranje d.d. od 23. svibnja 2006. godine, da je imenovana u radnom odnosu u
tom društvu za osiguranje od 1. 8. 2005. godine, a radi na aktuarskim poslovima
za Basler osiguranje d.d. i Basler životno osiguranje d.d., izvornik potvrde o
redovnom članstvu u Hrvatskom aktuarskom društvu, uvjerenje o nekažnjavanju
izdano od Općinskog suda u Velikoj Gorici, vjenčani list kao dokaz promjene
prezimena Čuljak u Brzović, te dokaz o uplaćenoj naknadi i administrativnoj
pristojbi za izdavanje ovlaštenja, propisanoj člankom 5. točka 16. Pravilnika o
vrsti i visini naknada i administrativnih pristojbi Hrvatske agencije za nadzor
financijskih usluga (»Narodne novine« broj 45/06).
Dana 5. srpnja 2006. godine zahtjev je dopunjen ovjerenim preslikom potvrde od
5. 5. 2005. godine Agencije za nadzor mirovinskih fondova i osiguranja, u kojoj
se navodi da je imenovana od 1. srpnja 2002. g. do dana izdavanja te potvrde
obavljala u okviru poslova višeg savjetnika i pomoćnika direktora u Direkciji za
nadzor mirovinskog osiguranja i aktuarske poslove, a navedena potvrda izdana je
u svrhu dokaza o iskustvu imenovane na aktuarskim poslovima za potrebe dobivanja
statusa redovnog člana Hrvatskog aktuarskog društva, te sadrži izjavu da se u
druge svrhe ne može koristiti.

*Zahtjev nije osnovan.*

Odredbom članka 3. Pravilnika propisano je da će Hrvatska agencija za nadzor
financijskih usluga izdati ovlaštenje za obavljanje poslova ovlaštenog aktuara
osobi koja, pored ispunjenja ostalih navedenih uvjeta, ima najmanje 3 (tri)
godine radnog iskustva na aktuarskim poslovima u osiguravajućim društvima ili
mirovinskim osiguravajućim društvima.
Temeljem dostavljenih potvrda o radnom iskustvu na aktuarskim poslovima utvrđeno
je da Monika Brzović, na dan 5. srpnja 2006. godine (dan od kad je zahtjev
potpun), ima ukupno 2 (dvije) godine, 9 (devet) mjeseci i 5 (pet) dana radnog
staža na aktuarskim poslovima u osiguravajućim društvima, odnosno u društvu
UNIQA d.d. ukupno 1 (jednu) godinu i 10 (deset) mjeseci i u društvu Basler
životno osiguranje d.d. ukupno 11 (jedanaest) mjeseci i 5 (dana) radnog staža na
aktuarskim poslovima.
Dostavljena potvrda o radnom iskustvu na aktuarskim poslovima, od 5. 5. 2005.
godine, izdana od Agencije za nadzor mirovinskih fondova i osiguranja, nije
prihvaćena kao dokaz o radnom iskustvu na aktuarskim poslovima, jer je odredbom
članka 3. stavak 1. točka 3. Pravilnika propisano kao relevantno radno iskustvo
isključivo radno iskustvo na aktuarskim poslovima u osiguravajućim društvima ili
mirovinskim osiguravajućim društvima, dok je Agencija za nadzor mirovinskih
fondova i osiguranja osnovana, temeljem Zakona o obveznim i dobrovoljnim
mirovinskim fondovima (»Narodne novine« broj 49/1999), za obavljanje nadzora nad
poslovanjem mirovinskih društava i mirovinskih fondova. Aktuarski poslovi u
Direkciji za nadzor mirovinskog osiguranja Agencije za nadzor mirovinskih
fondova i osiguranja, obavljali su se povremenim korištenjem aktuarskih usluga
od strane stalnih članova Hrvatskog aktuarskog društva, te navedena Agencija
nije imala stalno zaposlenog aktuara.
Kako Monika Brzović ni u trenutku donošenja ovog rješenja, obzirom na radni staž
koji joj teče na aktuarskim poslovima u Basler životnom osiguranju d.d., još ne
posjeduje tri godine radnog iskustva na aktuarskim poslovima, utvrđeno je da
nisu ispunjeni uvjeti propisani odredbom članka 3. stavak 1. točka 3.
Pravilnika, pa je odlučeno kao pod točkom I. izreke ovog rješenja.
Temeljem odredbe članka 8. stavka 3. Zakona o Hrvatskoj agenciji za nadzor
financijskih usluga, ovo rješenje objavit će se u »Narodnim novinama«.

POUKA O PRAVNOM LIJEKU

Ovo rješenje je konačno. Protiv njega nije dopuštena žalba, ali se može
pokrenuti upravni spor podnošenjem tužbe Upravnom sudu Republike Hrvatske u roku
od 30 dana od dana njegova primitka.

Klasa: UP/I-453-04/06-04/5
Urbroj: 326-304/06-3
Zagreb, 31. kolovoza 2006.

Predsjednik Uprave
**Ante Samodol**, v. r.

Rješenje, NN 97/2006-2253
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)